奉和御製七夕
作者：夏竦
朝代：宋

paragraphs: 紫皇宴服出瑤臺，仗下凉宵水殿開。
初月上絃光汎灔，横河案户勢徘徊。
扇分蘭露侵衣滴，簾捲天香拂帳來。
閣道森沉飛絳節，龍璈鳯吹凌霄發。
琥車縹緲際煙潯，釦砌迢遙望雲闕。
百子池深列宿分，九微燈淡纖塵絕。
雲屏輕箑貫雙針，彩縷縈風勢不任。
露挹瓊蘇敷碧席，明霞照地光無極。
西漢元封五葉時，猗蘭雲輦會真期。
何如法坐嘉蕃熟，高振薰絃播緝熙。